ચૂંટણીપંચે આજે બુધવારે ગુજરાત વિધાનસભાની ચૂંટણીના કાર્યક્રમની જાહેરાત કરી દીધી હતી. ચૂંટણીની જાહેરાત થતાની સાથે જ નવસારી પંથકમાં ચૂંટણીનો ધમધમાટ બપોરથી જ શરૂ થઇ ગયો હતો. જિલ્લા ચૂંટણી અધિકારી અને કલેક્ટર રવિ અરોરાએ ચૂંટણી આચારસંહિતાના અમલ માટે ઉચ્ચ અધિકારીઓની તાકીદની બેઠક બોલાવી હતી. બેઠકમાં તમામ વિભાગોના અધિકારીઓ, નોડલ અધિકારીઓને વિવિધ સ્થળોએથી પોસ્ટર્સ, ભીંતતિત્રો, બેનરો તાત્કાલિક અસરથી દૂર કરવા હુકમો જારી કર્યા હતા. સરકારી અધિકારીઓ, કર્મચારીઓની જાઓ તાત્કાલિક અસરથી રદ કરાઇ હતી. આજે કલેક્ટરાલયમાં આખો દિવસ ચુંટણી સંદર્ભે બનાવાયેલી સમિતિઓની બેઠકોનો દોર ચાલ્યો હતો.